Априлци

Апрѝлци е град в Централна Северна България. Той се намира в Ловешка област, в близост до град Троян. Градът е административен център на община Априлци.

География 
Разположен е в планински район, в обширна котловина в подножието на първенеца на Стара планина – връх Ботев, недалеч от връх Марагидик.

До града се достига от запад по шосеен път от град Троян и Орешак, от север – през Граднишкия боаз (до село Кръвеник) по асфалтов път или през Дебневския боаз, а от североизток – през Батошевския боаз по новоасфалтирания, но тесен и с остри завои път.

Априлци е един от най-дългите градове в България със своите 22 км по поречието на река Острешка, от кв. „Острец“ до ВЕЦ „Видима“, по поречието на река Видима.

История 
Априлци е град, създаден чрез сливането на 4 големи села, които понастоящем са негови квартали: Ново село, Зла река, Видима и Острец. Сливането става през 1976 г. Името Априлци е избрано в чест на героичното участие на района в Априлското въстание.

Религии 
Най-разпространената религия в областта е православното християнство. В града има три православни храма: църквата „Рождество Богородично“ в квартал „Острец“, църквата „Св. великомъченик Димитър Солунски“ в квартал „Видима“ и храмът „Св. Георги Победоносец“ в квартал „Ново село“.

На територията на града се намират и изоставена гробищна църква (носеща името „Света Петка Българска“, строена между 1810 и 1814 г.), както и Новоселският манастир „Св. Троица“.

Политика 
 2015 – Младен Пелов, Коалиция „Обединение Априлци“, печели на първи тур с 51%
 2011 – Бенко Вълев (ГЕРБ) печели на втори тур с % срещу Младен Пелов, Коалиция „Обединение Априлци“
 2007 – Младен Пелов, Коалиция „Обединение Априлци“ (НДСВ), (СДС), (ДСБ), (ССД), печели на втори тур с 58% срещу Пепа Колева (ГЕРБ)
 2003 – Иван Пиров (БСП) печели на втори тур с 55% срещу Стоян Иванов (ОДС).
 1999 – Иван Пиров („Априлци 21 век“) печели на втори тур със 71% срещу Максим Пелов (СДС).
 1995 – Стоян Иванов (Народен съюз) печели на първи тур с 56% срещу Спас Спасов (Предизборна коалиция „БСП, БЗНС Александър Стамболийски, ПК Екогласност“).

Икономика 
Основните икономически отрасли, определящи поминъка на Априлци, са туризмът, животновъдството, дърводобивът и дървопреработването, производството на пружини.

Забележителности 

 Новоселски девически манастир.

Изходен пункт за водопад Видимско пръскало, хижа „Плевен“, връх Ботев, Русалийски проход.

Градчето е разположено в изключително благоприятна местност. От квартал „Видима“ и квартал „Острец“ се разкрива красива гледка към върховете Ботев и Марагидик. През участъка „Мазането“ преминава асфалтов път, в чийто край започва пътека към х. „Плевен“. В южния край на квартал „Острец“ се намира и път, по който може да се стигне до х. „Тъжа“, а в източната му част се намира началото на Русалийски проход.

Градчето се намира в непосредствена близост до национален парк „Централен Балкан“, в чиито територии може да се навлезе без превозни средства от квартал „Острец“ през Русалийски проход, както и от квартал „Видима“, точно при разклона за ВЕЦ „Видима“ и „Мазането“, и да се насладите, след дълъг и не много лесен преход, на великолепното Видимско пръскало.

През града текат реките Острешка и Видима.

Култов обект в местността „Калугера“ 
Намира се на 4 км североизточно от града, в северното подножие на връх Марагидик, непосредствено до пътека, пресичаща планината на юг. Върху масивна скала, която местните жители наричат „Калугера“, са нанесени графитни изображения с различна дебелина. Някои от тях са силно повредени от ерозията на камъка, други от човешка ръка. Графитите са изсечени в скалата в дълбочина до 2 мм и имат средна широчина 3 мм. В средата на камъка има фигури, наподобяващи хора – едната е с големина 60/80 см, с разперена дясна ръка и квадратна „глава“. В западната част на скалата е разположена втората фигура – по-малка, с размери 59/20 см, изобразяваща също човек, също с разперени ръце. Около тях са издълбани кръстовидни знаци, малки отвори, черти и символи. Има поверие, че едната от фигурите е на калугер, който сочи посоката към скривалище на съкровище. Някои учени смятат скалните рисунки за аналогични с тези на входа на централната камера на тракийска гробница, открита между селата Шипково и Ясеново. Те допускат, че това е крайпътно светилище, а човешките фигури изобразяват жрец или предводител, който напътства.

Редовни събития 
 Международно велосъстезание по планинско колоездене БАЙКАНДЖИИ – провежда се от 2015 г. първата събота на юни или последната на май. През 2020 ще бъде на 6 юни. В същия ден се прави и Откриване на туристическия летен сезон в курот Априлци с концерти на известни български рок групи.
 През 2015 г. по предложение на проф. Игнат Игнатов и под егидата на областния управител д-р Мадлена Бояджиева Ловешка област е обявена за Световна зона на планинската вода.
 Празник на сланината и греяната ракия, провеждан от 2010 година в съботата преди Месни заговезни.

Личности 

 Личности, родени в Априлци
 Иван Марангозов (1874 – 1959), учител и общественик
 Георги Пашев (1901 – 1996), летец, родоначалник на аерофотографията
 Куйо Куев (1909 – 1991), литературен историк
 Иван Пачников (р. 1920), лекар и общественик
 Марко Семов (1939 – 2007), публицист и народопсихолог
 Нели Куцкова (р. 1957), съдия и обществен деятел

Личности, починали в Априлци

 Преподобна мъченица Калиста (1815 – 1876), монахиня в новоселския манастир, посечена от турците. През 2011 г. е канонизирана за новомъченица.
 схимонахиня Сусана Сомлева (1792 – 1876), игуменка на Новоселския манастир, посечена от турците, канонизирана за новомъченица (2011)

Галерия

Външни препратки 

 Априлци Инфо Портал
 Информационна страница на град Априлци (apriltsi.org)
 Туристически портал на Априлци (apriltsy.com)
 Сайт на Община Априлци
 Априлци – Туристически пътеводител

Източници